Plaasmoord-slagoffers se name bekend gemaakArgieffoto: Kent Williamson Die name van ŉ bejaarde egpaar wat Dinsdag dood aangetref is op hul plaas in die Vanstadensrus-omgewing, tussen Zastron en Wepener in die Vrystaat, is bekend gemaak. Marius Müller, nasionale operasionele koördineerder van AfriForum, het gesê dié organisasie betuig sy meegevoel met die naasbestaandes van Gabriel Daniel Bruwer (78) en Marian Rabie (Coetzee) Bruwer (67). Die organisasie se slagofferondersteuningseenheid wat die naasbestaandes bystaan, sal berading bied aan die familie en AfriForum sal ook reël dat die misdaadtoneel skoongemaak word. Maroela Media het vroeër berig sers. Mosili Ntsika, polisiewoordvoerder, het bevestig die egpaar se huiswerker het vanoggend op die egpaar afgekom en dadelik die polisie ontbied. “Die egpaar is albei met ŉ kopwond in hul slaapkamer aangetref. Hulle was albei in hul stoele vasgebind,” het Ntsika gesê. Ntsika het gesê daar was geen teken van gedwonge toegang aan die buitekant van die huis nie, maar dat ŉ veiligheidsdeur aan die binnekant van die huis na bewering oopgedwing is. Die egpaar se voertuig, ŉ silwer Chevrolet Spark met die registrasienommer FWZ 736 FS, is gesteel sowel as vuurwapens en die egpaar se selfone. Die voertuig is nog nie gevind nie. Die polisie ondersoek ŉ plaasaanval en twee sake van moord. Niemand is nog in verband met die voorval in hegtenis geneem nie. Dit is ook nog nie duidelik hoeveel aanvallers by die moorde betrokke was nie. Altesaam 34 mense, dié egpaar ingesluit, is vanjaar reeds op plase landswyd vermoor.